বিজেপিৰ বিতৰ্কিত বিধায়ক শিলাদিত্য দেবৰ মন্তব্যক লৈ ৰাজ্যৰ সৰ্বত্ৰে চৰ্চা হৈ থকাৰ সময়তে বিধায়কজনক বিতৰ্কিত তথা উচটনিমূলক মন্তব্য বিজেপিৰ নিৰ্দেশতেই দিয়ে বুলি অভিযোগ আনিছে প্ৰধান বিৰোধী দল কংগ্ৰেছে।
"দলে তেওঁক এই ধৰণৰ মন্তব্য কৰিবলৈ সেউজ সংকেত দি থৈছে।" দেওবাৰে গুৱাহাটীৰ ৰাজীৱ ভৱনত এখন সংবাদমেলত এইদৰে কয় অসম প্ৰদেশ কংগ্ৰেছ কমিটীৰ সাধাৰণ সম্পাদক অপূৰ্ব ভট্টাচাৰ্যই।
উল্লেখযোগ্য উচটনিমূলক মন্তব্য নকৰিবলৈ বিধায়কজনক ইতিপূৰ্বে দুবাৰকৈ সকীয়াই দিয়া বুলি বিজেপিৰ ৰাজ্যিক সভাপতি ৰঞ্জিত দাসে প্ৰকাশ কৰিছে। কিন্তু নিজ দলৰ সভাপতিৰ সকীয়নিয়েও বিধায়কজনৰ মুখত লেকাম লগাবলৈ সক্ষম হোৱা নাই।
"দলৰ ৰাজ্যিক সভাপতিজনে বিধায়কজনক সকীয়নি দিছে যদিও সেয়া ৰাইজক দেখুৱাবলৈহে।" সংবাদমেলত এইদৰে কয় অপূৰ্ব ভট্টাচাৰ্য্যই।
ভট্টাচাৰ্যই লগতে ধলাৰ হত্যাকাণ্ডৰ পাছত আলোচনাপন্থী আলফা নেতা মৃণাল হাজৰিকা আৰু জিতেন দত্তৰ দৰে শিলাদিত্য দেব, ৰঞ্জিত দাস, ৰাজেন গোহাঁই আদি নেতাসকলকো কিয় এতিয়ালৈ গ্ৰেপ্তাৰ কৰিব পৰা নাই আৰু তেওঁলোকক শাস্তি বিহিবলৈ বেলেগ আইনৰ প্ৰয়োজন হ'ব নেকি বুলিও মন্তব্য কৰে।
ইয়াৰ উপৰি বিজেপি নেতৃত্বাধীন চৰকাৰৰ কাৰ্যকলাপত এতিয়া দলটো গণৰোষত পৰাৰ ভয়ত ভাৰসাম্য হেৰুৱাই পেলোৱা বুলিও ভট্টাচাৰ্যই মন্তব্য কৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
